Súhrnný prehľad

Posúdenie vplyvu sprevádzajúce návrh smernice, ktorou sa mení smernica Európskeho parlamentu a Rady 2009/138/ES z 25. novembra 2009 o začatí a vykonávaní poistenia a zaistenia (Solventnosť II).

A. Potreba konať

Prečo? Aký problém sa rieši?

Smernicou Solventnosť II, ktorá sa začala uplatňovať v roku 2016, sa zaviedol harmonizovaný, spoľahlivý a stabilný prudenciálny rámec pre poisťovne v EÚ. Je založený na rizikovom profile jednotlivých poisťovní s cieľom podporiť porovnateľnosť, transparentnosť a konkurencieschopnosť. V hodnotení sa dospelo k záveru, že rámec Solventnosť II ako celok funguje účinne, ale niektoré prvky treba zlepšiť. 1.Smernica Solventnosť II stále zahŕňa demotivačné faktory pre dlhodobé investovanie do akcií a nezachytáva riziká v oblasti dlhodobej udržateľnosti; 2.Smernica Solventnosť II primerane neodráža prostredie s nízkymi úrokovými mierami a môže spôsobiť nadmerne vysokú volatilitu ukazovateľov platobnej schopnosti; 3.Smernica Solventnosť II sa môže ukázať ako príliš zložitá pre malých a menej rizikových poisťovateľov; 4.Nedávne zlyhania cezhranične pôsobiacich poisťovateľov poukázali na nedostatky v dohľade a potvrdili, že poistníci nie sú dôsledne chránení v celej EÚ, ak ich poisťovateľ zlyhá; 5.Súbor nástrojov dohľadu na predchádzanie systémovým rizikám sa môže ukázať ako nedostatočný.

Čo sa od tejto iniciatívy očakáva?

Vzhľadom na uvedené problémy je cieľom preskúmania smernice Solventnosť II pokročiť v dosahovaní počiatočných cieľov Komisie pre smernicu Solventnosť II, a to: 1.zvýšiť príspevok poisťovateľov k dlhodobému a udržateľnému financovaniu hospodárstva, 2.zachovať medzinárodnú konkurencieschopnosť poisťovateľov EÚ a zlepšiť ich efektívnosť; 3.posilniť ochranu poistníkov; 4.prispieť k finančnej stabilite.

Aká je pridaná hodnota opatrenia na úrovni EÚ?

Preskúmaním sa zmenia existujúce právne predpisy EÚ a zavedú sa nové prvky, najmä pokiaľ ide o environmentálne riziká, riešenie krízových situácií, makroprudenciálne nástroje a prípadne systémy poistných záruk. Tieto zmeny sú odôvodnené cezhraničným charakterom poisťovníctva. Je efektívnejšie, aby poisťovatelia podliehali jednotnému súboru pravidiel než rôznym vnútroštátnym rámcom. Podobne platí, že len opatreniami na úrovni EÚ sa dá zabezpečiť, aby sa všetci spotrebitelia mohli spoľahnúť na rovnaké zaobchádzanie.

B. Riešenia

Aké legislatívne a nelegislatívne možnosti politiky sa zvažovali? Je niektorá z možností uprednostňovaná? Prečo?

Základný scenár pre všetky problémy je „nerobiť nič“. Pokiaľ ide o dlhodobé a ekologické investície, uprednostňovanými možnosťami je uľahčiť dlhodobé investície do akcií uvoľnením kritérií oprávnenosti na preferenčné zaobchádzanie s takýmito investíciami a posilniť požiadavky na riadenie rizík pre riziká v oblasti klímy a udržateľnosti. Medzi ďalšie zvažované možnosti patrí všeobecné zníženie kapitálových požiadaviek pre všetky kapitálové investície a/alebo zníženie kapitálových požiadaviek na ekologické investície. Pokiaľ ide o citlivosť na riziká a volatilitu, prvou možnosťou bolo odstrániť všetky technické nedostatky. Uprednostňovanou možnosťou je však odstrániť takéto nedostatky a zároveň zabezpečiť, aby kumulatívny vplyv všetkých zmien zostal z hľadiska kapitálových požiadaviek mierny. Pokiaľ ide o proporcionalitu, jedným z prístupov je riadiť sa odporúčaním orgánu EIOPA, ktoré zahŕňa veľmi významné zvýšenia prahových hodnôt pre vylúčenie z rozsahu pôsobnosti smernice Solventnosť II a určenie poisťovateľov s „nízkym rizikovým profilom“, ktorí by podliehali automatickým opatreniam proporcionality. Uprednostňovaným prístupom je pristúpiť k miernejšiemu zvýšeniu prahových hodnôt pre vylúčenie a súčasne ísť nad rámec odporúčania orgánu EIOPA, pokiaľ ide o posilnenie proporcionality v rámci smernice Solventnosť II vrátane zverejňovania informácií. Pokiaľ ide o kvalitu dohľadu a ochranu poistníkov, zvolenou možnosťou je kumulatívne zlepšenie kvality cezhraničného dohľadu a zavedenie minimálnych harmonizačných pravidiel, ktorých cieľom je zabezpečiť primeranú ochranu poistníkov v prípadoch (takmer) zlyhania poisťovne. Pokiaľ ide o finančnú stabilitu, zatiaľ čo orgán EIOPA a výbor ESRB navrhujú zaviesť rozsiahly makroprudenciálny rámec podobný tomu, ktorý existuje v bankovom sektore, uprednostňovanou možnosťou je vykonať cielené zmeny na zabezpečenie toho, aby orgány dohľadu mali dostatočné nástroje na predchádzanie rizikám ohrozujúcim finančnú stabilitu v súlade s medzinárodnými normami. Táto kombinácia uprednostňovaných možností je nákladovo najefektívnejšia a je v súlade s hlavnými cieľmi smernice Solventnosť II (ochrana poistníkov, finančná stabilita) a so súčasnými politickými prioritami (únia kapitálových trhov, Európska zelená dohoda).

Kto podporuje ktorú možnosť?

Podpora zainteresovaných strán sa v jednotlivých otázkach odlišuje. Spomedzi navrhovaných možností by väčšina zainteresovaných strán podporila navrhovaný postup v oblasti dlhodobého a ekologického financovania a citlivosti na riziká a volatility. Pokiaľ ide o proporcionalitu, poistníci by podporili uprednostňovanú možnosť. Poisťovatelia, ktorí by mali prospech z opatrení proporcionality, by vo všeobecnosti podporili navrhovaný prístup, aj keď by išli nad rámec tohto prístupu, pokiaľ ide o rozsah vyňatia poisťovateľov z rozsahu pôsobnosti smernice Solventnosť II. Spotrebitelia/MVO by podporili uprednostňovanú možnosť, pokiaľ ide o kvalitu dohľadu a ochranu poistníkov, a vysoko by ocenili potrebu zachovať finančnú stabilitu. Poisťovatelia by uprednostnili obmedzené zmeny v týchto dvoch oblastiach.

C. Vplyvy uprednostňovanej možnosti

Aké sú výhody uprednostňovanej možnosti (prípadne hlavných možností, ak sa žiadna konkrétna možnosť neuprednostňuje)?

Očakáva sa, že kombinácia uprednostňovaných možností: -uľahčí schopnosť poisťovateľov financovať podniky; -bude motivovať poisťovateľov, aby lepšie zohľadňovali riziká v oblasti udržateľnosti; -podporí dlhodobý výhľad v činnostiach poisťovateľov lepším zmierňovaním vplyvu volatility na trhu; -zlepší ochranu poistníkov tak, že: I)lepšie zohľadní prostredie s nízkymi výnosmi; II)posilní koordináciu a konzistentnosť dohľadu; III)zavedie minimálne harmonizačné pravidlá na zmiernenie vplyvu (takmer) zlyhania poisťovne; -pomôže zachovať finančnú stabilitu. Táto iniciatíva by viedla k zvýšeniu objemu vlastných zdrojov nad rámec kapitálových požiadaviek až o 30 miliárd EUR v závislosti od trhových podmienok. Keďže zmeny, ktoré by znížili pomery platobnej schopnosti poisťovateľov, by sa realizovali len postupne počas niekoľkých rokov, z krátkodobého hľadiska by iniciatíva uvoľnila kapitál až do výšky 90 miliárd EUR, ktorý by poisťovatelia mohli použiť na podporu oživenia hospodárstva.

Aké sú náklady na uprednostňovanú možnosť (prípadne na hlavné možnosti, ak sa žiadna konkrétna možnosť neuprednostňuje)?

Niektoré jednotlivé zmeny, najmä vo vzťahu k úrokovým mieram, by samy osebe znížili kapitálové zdroje poisťovateľov. Ako sa však už konštatovalo vyššie, kumulatívnym účinkom všetkých zmien by bolo zvýšenie vlastných zdrojov poisťovateľov nad rámec kapitálových požiadaviek. Náklady na zavedenie systémov poistných záruk by predstavovali približne 21 miliárd EUR, čo by sa čiastočne prenieslo na poistníkov formou zvýšenia poistného. Preskúmanie by viedlo k miernemu vykonávaniu a administratívnemu zaťaženiu.

Aký bude vplyv na podniky, MSP a mikropodniky?

V dôsledku preskúmania by sa mohlo upustiť od povinného uplatňovania smernice Solventnosť II v prípade maximálne 186 poisťovateľov. Okrem toho by aspoň 249 poisťovateľov, ktorí by zostali v rozsahu pôsobnosti smernice Solventnosť II, malo prospech z jednoduchších a primeranejších pravidiel, čím by sa znížili ich náklady na dodržiavanie predpisov. Preskúmanie by navyše uľahčilo kapitálové financovanie MSP poisťovateľmi.

Očakáva sa významný vplyv na štátne rozpočty a verejnú správu?

Nie

Očakávajú sa iné významné vplyvy?

Nie

D. Nadväzné opatrenia

Kedy sa táto politika preskúma?